A második esélyt várták: újabb részletek a Mercedes bakijáról
Újabb részleteket árult el a Mercedes a múlt hétvégi Osztrák Nagydíjon elkövetett stratégiai baklövéséről. A címvédő boxfala azt hitte, több ideje lesz a boxba hívni Lewis Hamiltont.
Lewis Hamilton (fotó: XPB)

A Mercedes ellenfelei a 14. körben Valtteri Bottas leállása miatt érvénybe lépő virtuális biztonsági autós fázis alatt ejtették meg a kerékcseréjüket Spielbergben, Lewis Hamilton viszont lemaradt a visszafogott tempó miatt relatíve lerövidülő kiállás lehetőségéről, s ezzel későbbi normál boxlátogatása alkalmával elvesztette vezető pozícióját, és a negyedik helyre esett vissza. Toto Wolff csapatvezető a futam után azt nyilatkozta, stratégáik addig tanácskoztak a lehetséges forgatókönyvekről, hogy egyszerűen „elfelejtettek” reagálni, és lejárt az idejük a döntéshozatallal.

A Mercedes szokásos futamelemző videójában technikai igazgatójuk, James Allison most újabb részleteket árult el, miért is késték le a kulcsfontosságú kerékcserét. Mint mondta, az alapvető gondot az idézte el, hogy arra számítottak, hosszabb ideig lesz érvényben a virtuális biztonsági autós jelzés. „Hiba volt. Hibát követtünk el, ki kellett volna állnunk. A stratégia egy olyan furcsa dolog, amelynél utólag már hihetetlenül nyilvánvaló, hogy mit kellett volna tennünk. Még az anyukám is tudná, mi a helyes választás, ha meglenne az az előnye, hogy utólag lát mindent” – mondta önkritikusan a brit mérnök.

„Akkor viszont a stratégáinknak komoly dilemmával kellett szembenézniük, és mindig az a személy áll a legnagyobb dilemma előtt, aki vezeti a versenyt, hiszen ő veszítheti a legtöbbet. Nem akarsz te lenni az egyetlen, aki kiáll, és utólag szembesül azzal, hogy a mögötte lévők nem tették ugyanezt, ezért mögöttük találja magát.”

„Mi azt gondoltuk, hogy a virtuális biztonsági autó tovább fog tartani annál az egy körnél, ezért úgy voltunk vele, hogy megvárjuk, mi történik mögöttünk, hogy kiállnak-e, és csak aztán döntünk a második körben. De nem tartott több ideig egy körnél. Mögöttünk mindenki kiállt, mi pedig nagyon sokat veszítettünk, hiszen ez egy olcsó kiállás volt, a miénk pedig drága. Ez nagy hiba volt, és komoly árat fizettünk volna érte, ha nem esünk ki később.”

E baklövés tényét a stratégiai csapat vezetője, James Vowles már a verseny alatt elismerte, amikor Lewis Hamilton rádióján bejelentkezve vállalta a felelősséget és bocsánatot kért. Mindez szokatlan lépés volt, hiszen a csapatok nem szoktak a nyilvánosság elé állni ilyesmivel, a felelőskeresés általában belső ügy marad. Wolff elárulta, ez esetben pszichológiai célzata is volt a „beismerésnek”, Vowles így próbálta levenni a terhet Hamilton válláról, aki a történtek után nem a versenyzéssel foglalkozott, hanem folyamatosan azon értetlenkedett, hogyan dobhatták el a győzelmet.

Allison szerint stratégájuknak alapos oka volt szót kérni. „Néha hallhatjuk Jamest, és általában ez szokatlan körülmények között történik meg, amikor vagy nagyon fontos, vagy bonyolult üzenetet kell közvetítenünk, ahol egyből a versenyzőhöz kell szólni, és nem a versenymérnökének. A normál kommunikációs útvonal, hogy a stratéga szól a versenymérnöknek, aki továbbítja az üzenetet a versenyzőnek. De van, hogy a nagyon-nagyon fontos üzeneteket közvetlenül akarjuk célba juttatni, és ez esetben egy rendkívül személyes üzenetről volt szó.”

„James nagyon bátor volt, hogy kiállt, és azt mondta: 'Az én hibám volt, sajnálom, Lewis!' Ez nagyon jellemző Jamesre, de azt is megmutatta, hogyan működik a csapatunk. A mi embereink tartják a hátukat, ha hibáznak, tudják, hogy a csapat hogyan viszonyul a hibákhoz, hogy vannak dolgok, amelyekből tanulni kell, nem hibáztatni miattuk a másikat, vagy vitázni rajtuk a csapaton belül. Ez remek példája volt annak, hogyan vezeti a csapatát James. Próbálta elmagyarázni Lewisnak, hogy mi történt, és ez az üzenet volt annyira fontos, hogy James személyesen akarta átadni neki.”
Lewis Hamilton Mercedes AMG Petronas F1 Team F1 Hírek Forma-1 Osztrák Nagydíj Főoldal